CELEX: 32021D1214
Language: el
Date: 2021-07-22 00:00:00
Title: Εκτελεστική απόφαση (ΕΕ) 2021/1214 της Επιτροπής της 22ας Ιουλίου 2021 που επιτρέπει στην Πολωνία να απαγορεύσει στην επικράτειά της την εμπορία της ποικιλίας κάνναβης Finola σύμφωνα με την οδηγία 2002/53/ΕΚ του Συμβουλίου [κοινοποιηθείσα υπό τον αριθμό C(2021) 5295] (Το κείμενο στην πολωνική γλώσσα είναι το μόνο αυθεντικό)

26.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 265/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1214 ΤΗΣ ΕΠΙΤΡΟΠΗΣ
         της 22ας Ιουλίου 2021
         που επιτρέπει στην Πολωνία να απαγορεύσει στην επικράτειά της την εμπορία της ποικιλίας κάνναβης Finola σύμφωνα με την οδηγία 2002/53/ΕΚ του Συμβουλίου
         
            
               [κοινοποιηθείσα υπό τον αριθμό C(2021) 5295]
            
         
         (Το κείμενο στην πολωνική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2002/53/ΕΚ του Συμβουλίου, της 13ης Ιουνίου 2002, περί του κοινού καταλόγου ποικιλιών καλλιεργούμενων φυτικών ειδών (1), και ιδίως το άρθρο 18,
         Εκτιμώντας τα ακόλουθα:
         
                     (1)
                  
                  
                     Σύμφωνα με την οδηγία 2002/53/ΕΚ, η Επιτροπή δημοσιεύει στη σειρά C της Επίσημης Εφημερίδας της Ευρωπαϊκής Ένωσης κοινό κατάλογο ποικιλιών καλλιεργούμενων φυτικών ειδών (2), ο οποίος περιλαμβάνει ορισμένες ποικιλίες κάνναβης.
                  
               
                     (2)
                  
                  
                     Το άρθρο 32 παράγραφος 6 του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (3) προβλέπει ότι, για να αποφευχθεί η χορήγηση στήριξης σε παράνομες καλλιέργειες, εκτάσεις που χρησιμοποιούνται για την παραγωγή κάνναβης είναι επιλέξιμες μόνον αν η περιεκτικότητα των χρησιμοποιούμενων ποικιλιών σε τετραϋδροκανναβινόλη (THC) δεν υπερβαίνει το 0,2 %.
                  
               
                     (3)
                  
                  
                     Το άρθρο 9 παράγραφος 5 του κατ’ εξουσιοδότηση κανονισμού (ΕΕ) αριθ. 639/2014 της Επιτροπής (4) προβλέπει ότι, εάν για το δεύτερο έτος ο μέσος όρος όλων των δειγμάτων μιας συγκεκριμένης ποικιλίας υπερβαίνει την περιεκτικότητα THC, όπως προβλέπεται στο άρθρο 32 παράγραφος 6 του κανονισμού (ΕE) αριθ. 1307/2013, το κράτος μέλος κοινοποιεί στην Επιτροπή την αίτηση προκειμένου να λάβει άδεια για την απαγόρευση της εμπορίας της ποικιλίας αυτής σύμφωνα με το άρθρο 18 της οδηγίας 2002/53/EK.
                  
               
                     (4)
                  
                  
                     Στις 19 Ιανουαρίου 2021 η Επιτροπή έλαβε από την Πολωνία αίτηση χορήγησης άδειας για την απαγόρευση, σε ολόκληρη την επικράτειά της, της εμπορίας της ποικιλίας κάνναβης Finola σύμφωνα με το άρθρο 9 παράγραφος 5 του κατ’ εξουσιοδότηση κανονισμού (ΕΕ) αριθ. 639/2014. Η Πολωνία ενημέρωσε την Επιτροπή ότι, βάσει αναλύσεων, ο μέσος όρος όλων των δειγμάτων της ποικιλίας Finola υπερέβαινε, για δεύτερο συνεχόμενο έτος, την περιεκτικότητα σε THC 0,2 % που καθορίζεται στο άρθρο 32 παράγραφος 6 του κανονισμού (ΕΕ) αριθ. 1307/2013.
                  
               
                     (5)
                  
                  
                     Σύμφωνα με το άρθρο 18 της οδηγίας 2002/53/ΕΚ, μπορεί να επιτραπεί σε κράτος μέλος, κατόπιν αίτησής του, να απαγορεύσει την εμπορία ποικιλίας που περιλαμβάνεται στον κοινό κατάλογο ποικιλιών αν η καλλιέργεια της ποικιλίας αυτής παρουσιάζει κίνδυνο για το περιβάλλον ή την ανθρώπινη υγεία.
                  
               
                     (6)
                  
                  
                     Η THC έχει ψυχοτρόπο δράση και είναι αναγκαίο να περιορίζεται η έκθεση του ανθρώπου μέσω του περιορισμού της παρουσίας THC στις ποικιλίες κάνναβης που διατίθενται στην αγορά.
                  
               
                     (7)
                  
                  
                     Ως εκ τούτου, θα πρέπει να χορηγηθεί στην Πολωνία η άδεια να απαγορεύσει την εμπορία της ποικιλίας κάνναβης Finola σε ολόκληρη την επικράτειά της.
                  
               
                     (8)
                  
                  
                     Για να είναι σε θέση η Επιτροπή να ενημερώσει τα άλλα κράτη μέλη και να επικαιροποιήσει τον κοινό κατάλογο ποικιλιών καλλιεργούμενων φυτικών ειδών, η Πολωνία θα πρέπει να ενημερώσει την Επιτροπή ως προς την ημερομηνία από την οποία σκοπεύει να εφαρμόσει την άδεια που χορηγείται με την παρούσα απόφαση.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στην Πολωνία να απαγορεύσει την εμπορία της ποικιλίας κάνναβης Finola σε ολόκληρη την επικράτειά της σύμφωνα με το άρθρο 18 της οδηγίας 2002/53/ΕΚ.
         
         
            Άρθρο 2
            Η Πολωνία κοινοποιεί στην Επιτροπή την ημερομηνία από την οποία θα αρχίσει να εφαρμόζει την άδεια που προβλέπεται στο άρθρο 1.
         
         
            Άρθρο 3
            Η παρούσα απόφαση απευθύνεται στη Δημοκρατία της Πολωνίας.
         
         
            Βρυξέλλες, 22 Ιουλίου 2021.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 193 της 20.7.2002, σ. 1.
         
            (2)  Κοινός κατάλογος ποικιλιών καλλιεργούμενων φυτικών ειδών Συμπλήρωμα 2021/2 (ΕΕ C 42 της 5.2.2021).
         
            (3)  Κανονισμός (ΕΚ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
         
            (4)  Κατ’ εξουσιοδότηση κανονισμός (ΕΕ) αριθ. 639/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την τροποποίηση του παραρτήματος X του εν λόγω κανονισμού (ΕΕ L 181 της 20.6.2014, σ. 1).